Lyon brul, Pakistan beef in Adelaide | Netwerk24
Lyon brul, Pakistan beef in Adelaide
Deur Sportredaksie 02 Desember 2019 18:30
Nathan Lyon het vyf paaltjies met sy draaiballe geneem om aan Australië in die tweede kriekettoets op die Adelaide-ovaal 'n oortuigende sege met 'n beurt en 48 lopies oor Pakistan te besorg.
Joe Root nadat hy sy honderdtal voltooi het. Foto: Getty Images
Die Aussies het die reeks met 2-0 gewen.
Pakistan is op die vierde dag van hierdie dag/aand-toets in sy opvolgbeurt vir 239 uitgehaal.
"Ek is regtig baie bly," het die Aussie-kaptein, Tim Payne, gesê. "Behalwe vir 'n paar blapse in die veld het ons goeie krieket in hierdie twee toetse gespeel."
Australië, wat nou in 'n tuisreeks teen Nieu-Seeland gaan speel, het 'n maksimum van 120 punte in die Toetskampioenskapsreeks verdien en is tweede ná Indië.
Pakistan het die prys betaal vir 'n boulaanval wat uit groentjies bestaan het en daar was ook vrae oor die kapteinskap van Azhar Ali en die nuwe afrigter/keurder, Misbah-ul-Haq.
Lyon het met syfers van 5/69 in die opvolgbeurt geëindig. Hy het van die middelorde kolwers Shaan Masood en Asad Shafiq ontslae geraak, wat albei vyftigtalle behaal het.
Die Pakistanse draaier Yasir Shah, wat in die eerste beurt 'n onwaarskynlike honderdtal geslaan het, kon in die tweede beurt net 13 lopies aanteken.
Die links-snelbouler Mitchell Starc het soos in die eerste toets sewe paaltjies in die tweede toets geneem, maar daar heers nou twyfel oor sy fiksheid nadat hy sy enkel beseer het.
In Hamilton, Nieu-Seeland, het die Engelse boulers op die laaste dag van die tweede toets agt paaltjies teen die Kiwi's nodig vir 'n oorwinning.
Die Kiwi's het 96/2 in hul tweede beurt, 'n agterstand van vyf lopies. Engeland het 476 in sy eerste beurt gekry, met Joe Root wat 'n reuse 226 aangeteken het.
Die Engelse kaptein was betrokke in 'n vennootskap van 177 saam met Rory Burns (101) en toe 193 saam met Ollie Pope (75).
"Ek het al lank gevoel 'n groot telling is nie ver weg nie. Ons is nou in 'n posisie waar ons nog hierdie toets kan wen," het die kaptein gesê.
Dit was Root se 17de toetshonderdtal, nadat hy die grootste deel van die jaar gesukkel het om groot beurte te speel.
Nieu-Seeland het die eerste toets met 'n beurt en 65 lopies gewen. Daar word egter vir die laaste dag reën voorspel, daarom sal Engeland vinnig deurbrake moet maak.